Jonas Rimantas Stonis

Jonas Rimantas Stonis (Rimantas Puplesis, g. 1958 m. rugpjūčio 26 d., Brožiai, Klaipėdos rajonas) – mokslininkas, biologas, edukologas.

Mokslinė biografija 

1984 m. baigė aspirantūros studijas TSRS mokslų akademijos Zoologijos institute Leningrade ir 1985 m. apgynė disertaciją. 1985 m. suteiktas biologijos mokslų kandidato laipsnis (dabar mokslo daktaro laipsnis, nostrifikuotas Lietuvos mokslo tarybos sprendimu 1993 m.). 1992 m. baigė antros pakopos (podoktorantūros) studijas ir apgynė antrąją disertaciją „The evolution and system of the Nepticulidae with a review of mining mode of life in Lepidoptera“ Rusijos mokslų akademijos Zoologijos institute Sankt Peterburge. 1992 m. suteiktas biologijos mokslų daktaro mokslo laipsnis (dabar habilituoto daktaro laipsnis, nostrifikuotas Lietuvos mokslo tarybos sprendimu 1993 m.). Nacionalinė Jungtinės Karalystės tarptautinių kvalifikacijų pripažinimo ir palyginimo agentūra („Naric“), veikianti JK vyriausybės vardu, pripažino abu J. R. Stonio mokslo laipsnius kaip Didžiosios Britanijos „PhD“ ir aukštesnį. 1996 m. suteiktas profesoriaus vardas.

Nuo 1985 m. dirba Lietuvos edukologijos universitete: nuo 1994 m. Biologijos katedros profesorius, Biotaksonomijos mokslo programos vadovas, 1989–1994 m. – Minologinių tyrimų laboratorijos vadovas, 1994–2013 m. – Biosistematikos tyrimų laboratorijos (arba centro) vadovas; 1994–2012 m. Lietuvos edukologijos universiteto Senato narys, Mokslo komiteto narys arba pirmininkas. Nuo 2015 m. Baltijos-Amerikos biotaksonomijos instituto () vykdantysis direktorius, taip pat išrinktas šio instituto Direktorių valdybos pirmininku.

Profesinė veikla 

Mokslinių interesų sritys: strateginių Žemės regionų fauna ir biologinė įvairovė, naujų mokslui organizmų rūšių ir kitų sisteminių rangų taksonų paieškos bei aprašymas; zoologinė sistematika bei strateginių Žemės regionų biologinė įvairovė; Centrinės ir Pietų Amerikos, Afrikos, Centrinės, Rytų ir Pietryčių Azijos bei Europos Nepticuloidea ir Tischerioidea (Insecta: Lepidoptera) fauna; taksonų evoliucijos tyrimai: Nepticulidae, Opostegidae ir Tischeriidae (Insecta: Lepidoptera) filogenetinio vystymosi kryptys, remiantis kladistiniu ir molekuliniu metodais; biogeografija, autochtoninės evoliucijos centrai.

Dalyvavo 41 ilgalaikėje entomologinėje ekspedicijoje Ukrainoje, Kaukaze (Gruzijoje, Azerbaidžane), Centrinėje Azijoje (Turkmėnistane, Tadžikistane, Kazachstane, Uzbekistane), Tolimuosiuose Rytuose (Rusija), Indijoje, Nepale, Belize, Kosta Rikoje, Meksikoje, Ekvadore, Kolumbijoje (Pietų Amerika: Andų kalnuose ir Amazonės baseine) ir kt.

Iš viso atrado ir aprašė apie 400 naujų mokslui organizmų taksonų (daugiausiai – rūšių) iš Europos, Kaukazo, Centrinės Azijos (Kazachstano, Uzbekistano, Turkmėnistano, Tadžikistano, Kirgizijos ir Mongolijos: Gobio dykumos ir Altajaus), Rytų Azijos (Japonijos ir Rusijos Tolimųjų Rytų), Pietryčių ir Pietų Azijos (Tailando, Malaizijos, Indonezijos, Nepalo, Indijos, Omano), Pietų Afrikos (PAR, Zimbabvės, Namibijos), Šiaurės Afrikos (Tuniso), Šiaurės Amerikos (JAV), Karibų salų, Centrinės ir Pietų Amerikos (Belizo, Meksikos, Kosta Rikos, Venesuelos, Kolumbijos, Brazilijos, Ekvadoro, Peru, Čilės ir Argentinos) ir kt.

Stažavosi įvairiose užsienio mokslo institucijose: Nyderlanduose, tyrimų centre „Naturalis“ (1991 m.); Didžiojoje Britanijoje, Gamtos muziejaus Entomologijos laboratorijoje ir Kembridžo universitete (1995, 1997–1999, 2008–2009, 2014 m.); Danijoje, Kopenhagos universitete (1995–1996 m.); JAV, Smithsonian institute (2002, 2011 m.) ir k.t.

Dalyvavo parengiant per 50 mokslo daktarų ir habilituotų daktarų (vadovavo doktorantams, buvo komitetų narys, oponentas). 2009–2014 m. Entomologijos ir augalų parazitologijos doktorantūros (LEU) vadovas. Skaitė (ir skaito) biologinės įvairovės, evoliucinių sistemų, bestuburių zoologijos, gamtotyros koncepcijų ir kitus kursus bakalauro ir magistro studijų studentams, Erasmus programos mainų studentams ir doktorantams.

Paskelbė apie 240 mokslo ir mokslo sklaidos straipsnių (iš jų 5 knygas ir 6 monografijas, publikuotas JAV, Nyderlanduose, Didžiojoje Britanijoje ir Lietuvoje).

Bibliografija 

 Stonis, J. R., Remeikis, A., Davis, D. R. 2014. Ten new species from the Patagonian Andes (Argentina and Chile), mostly belonging to a newly designated Stigmella purpurimaculae group (Lepidoptera: Nepticulidae). Zootaxa, 3887 (3): 321–353.
 Stonis, J. R., Diškus, A., Remeikis, A., Schuster, J. 2013. First discovery of Quercus feeding Nepticulidae (Lepidoptera) in Central America. Zootaxa, 3737 (1): 1–23.
 Stonis, J. R., Remeikis, A., Baužys, D. 2013. Pažinkime pasaulio vabzdžius. Blakės. Įvairovė ir pavadinimai. Edukologija, Vilnius. 126 pp. ISBN 978-9955-20-880-8.
 Diškus, A., Stonis, J. R. 2012. Lietuvos endobiontiniai vabzdžiai. Nepticulidae faunos taksonominė, chorologinė ir trofinė charakteristika. Monografija. Lututė, Kaunas. 220 pp. ISBN 978-9955-37-148-9
 Stonis, J. R., Diškus, A., Remeikis, A. 2012. „Naujų faunų“ projektas nubloškė į pavojingą šalį. Žurnalas apie gamtą, 3: 17–19.
 Stonis, J. R., Remeikis, A. 2012. Atvykome į didžiosios gamtos katastrofos vietą. Žurnalas apie gamtą, 1: 18–20.
 Stonis, J. R., Diškus, A. 2011. Pažinkime egzotinę pasaulio fauną. Maldininkai, tarakonai, termitai, akmenropos, gladiatoriai, tinkluočiai ir trūnėsinukai. Lututė, Kaunas. 120 pp.
 Stonis, J. R., Diškus, A. 2008. Checklist of American Coptotriche (Insecta: Lepidoptera: Tischeriidae) with descriptions of two new species from the tropical forest of Belize (Central America). Zoological Science, 25 (1): 99–106.
 Davis, D. R., Stonis, J. R. 2007. A revision of the New World plant-mining moths of the family Opostegidae (Lepidoptera: Nepticuloidea). Smithsonian contribution to Zoology, 625. Smithsonian Institution Scholarly Press, Washington, D.C. 212 pp. ISSN 0081-0282
 Lees, D. C., Stonis, J. R. 2007. The first record of Tischeriidae (Insecta: Lepidoptera) from Madagascar, with description of Coptotriche alavelona sp. n. and an updated distributional checklist of Afrotropical Tischeriidae. Zootaxa, 1645: 35–45. ISSN 1175-5326 (print), ISSN 1175-5334 (online)
 Stonis, J. R., Diškus, A. 2007. Description of Tischeria gouaniae sp. n. from the tropical forest of Belize – an exotic new addition to the American fauna of Tischeria (Insecta: Lepidoptera: Tischeriidae). Zoological Science, 24 (12): 1286–1291. ISSN 0289-0003
(Iš viso apie 240 publikacijų)

Įvertinimas 
 George Soros’o Fondo (JAV) diplomas ir premija (1994).
 LDK Gedimino ordino (Riterio kryžiaus) kavalierius (1995).
 Tautos Fondo (JAV) premija už pasiekimus moksliniame ir pedagoginiame darbe (1995).
 Lietuvos mokslo premijos laureatas (2003).
 Lietuvos prezidento medalis (2004).
 Lietuvos mokslo ir švietimo ministerijos mokslo populiarinimo konkurso laureatas (2005; 2006; 2007; 2008; 2009).
 Lietuvos studentų sąjungos apdovanojimas už sąžiningas ir skaidrias studijas (2008).
 Įvairūs užsienio apdovanojimai (Prof. M. Hering Fund, Prof. Sladen Fund/Linnean Society, London) bei grantai (NATO, International Science Foundation ir kt.).

Šaltiniai 

 www.biotaxonomy.eu
 www.balticamerican.org
 https://leu.lt/lt/kontaktai/jonasrimantas_stonis

Literatūra 

 American Biographical Institute. The International Directory of Distinguished Leadership. Ninth Edition: 342
 Batavičius A. 2007. Tauragė šimtmečių vingiuose. Žmonės, įvykiai, vaizdai. 1507–2007: 434.
 Marmaitė-Snitkienė L. 2008. Užsispyręs nenuorama žemaitis, gyvenimą paskyręs pasaulio gamtos paslapčių tyrinėjimui. Žurnalas apie gamtą, 6: 6–9.
 Marmaitė-Snitkienė L. 2009. Gyvenimas, skirtas gamtos paslaptims tyrinėti. Mokslas ir gyvenimas, 3: 38–41.
 Nosevičienė O. 2012. Į tolimus kraštus verčia vykti tyrimų planai. Kelionės ir pramogos, 135: 7–15.
 Šakienė J. 2006. Lietuvis mokslininkas dėl vikšrų sukaria tūkstančius kilometrų. Kauno diena, 2006-04-22.
 Who Is Who in Lithuania 97/98. 1998. Kaunas: „Neolitas“: 332.
 Žemulis F. 2012. Mokslininkams nekvepia džiunglių egzotika. Lietuvos žinios, 30 (13 158): 14–15.
 Žiemytė I. 2006. Gyvos Amazonės paslaptys. Vakarų ekspresas, 2006 m. spalio 8 d.

Lietuvos biologai
Lietuvos edukologai